**A Nagy-Szín-Pad! győztese 2017-ben a…**

**A VOLT Produkció és a Petőfi Rádió közös tehetségmutató versenyének fődíját a közönségszavazatok alapján 2017-ben a LÓCI JÁTSZIK nyerte, így idén a Sziget, a Telekom VOLT Fesztivál, a Strand Fesztivál, a Campus Fesztivál és a Budapest Park Nagyszínpada mellett a MOL Nagyon Balaton rendezvényeire és az Akvárium Klubba is meghívást kap, valamint június 17-én a Halott Pénzzel együtt nyithatja meg a siófoki PLÁZS idei szezonját. A győztes fellép a Petőfi Zenei Díj nagyszabású showműsorában, és egy videoklip elkészítésére is lehetősége nyílik.**

Az immáron negyedik alkalommal megrendezett Nagy-Szín-Pad! célja, hogy a már kialakult rajongótáborral rendelkező, klubszinten népszerű előadóknak és zenekaroknak lehetőséget biztosítson a nagyobb közönség előtti bemutatkozásra.

Az Akvárium Klubban lezajlott elődöntős koncerteket és a döntőt a [nagyszinpad.com](http://nagyszinpad.com/)-on és a [petofilive.hu](http://petofilive.hu/)-n élőben nézhették az érdeklődők, a Petőfi TV pedig izgalmas interjúkkal, backstage infókkal jelentkezett a helyszínről. Idén a Recorder is figyelemmel kísérte az eseményeket, valamint az MVM Zrt is a kezdeményezés mellé állt.

Az elődöntők során egy zenészekből, újságírókból, koncertszervezőkből és zeneipari szakemberekből álló 22 tagú szakmai zsűri is pontozta a produkciókat, a 3 döntős személyét a közönségszavazatokkal összesített eredmény adta ki.

A döntőbe a Jónás Vera Experiment, a Lóci Játszik és a Mörk jutott, közülük az elődöntő végeztével újraindított **közönségszavazás a Lóci Játsziknak hozta meg a győzelmet.**

A szakmai zsűri döntése alapján **a Mörk képviselheti Magyarországot a 2018-as Eurosonic Fesztiválon Hollandiában**, és **mindhárom döntős fellépési lehetőséget kapott az Akvárium Klubban és a Budapest Parkban is.**

A Nagy-Szín-Pad!-nak azonban csak győztesei vannak, hiszen az elődöntősök - **a Dope Calypso, a Jónás Vera Experiment, a Konyha, a Mörk, Petruska, Sena és a The Qualitons** - mindannyian meghívást kaptak az említett fesztiválokra.

Budapest, 2017. május 28.

Vető Viktória  
presspresso  
20 4113504